Thabazimbi-gemeenskap bou ‘nuwe’ padBoere en sakemanne het hul toerusting beskikbaar gestel om ‘n pad buite Thabazimbi te herbou. (Foto: Lourens du Plessis) Dit het ŉ handvol boere vyf dae geneem om ŉ pad van 13,5 km van Thabazimbi in die rigting van die Botswana-grens oor te bou. “Hierdie pad het oor die afgelope 29 jaar onder die ANC se bewind heeltemal tot niet gegaan,” het Lourens du Plessis, ŉ plaaslike boer en ŉ finansierder van die projek, aan Maroela Media gesê. “Die pad het soos ŉ kanaal gelyk as dit reën en ŉ paar jaar gelede het hier mense gesterf. “Ons het na vele briewe en oproepe na die staat se outoriteite en politieke partye geen reaksie gekry nie en toe besluit om dit ŉ gemeenskapsprojek te maak, want ons het baie verliese gely weens die swak en gevaarlike toestand van die pad. “Hier is twee skoolbusse wat elke dag die pad gebruik en dit is skrikwekkend om te dink dat ŉ regering geen ag slaan op die veiligheid van sy mense nie. “Daarbenewens sit ons met groot ondernemings en boerderye wat onder meer graan produseer, wat op hierdie pad na verwerkers in Gauteng moet gaan. Die vervoerkontrakteurs het tot R40 per ton meer gevra om ons graan te vervoer.” Die boere wat ingespring het om die pad buite Thabazimbi te herbou. (Foto: Lourens du Plessis) Hy sê dit is een van die redes waarom kos so duur word en uit ŉ ekonomiese en veiligheidsoogpunt moes hulle noodgedwonge die pad herstel. Hulle het die Maandag ingespring en die Vrydag klaargemaak. “Die gemeenskap het ongelooflik mooi saamgewerk. Sakemanne en graanaankopers van Johannesburg en Pietersburg en ander plekke het vir ons donasies gegee. Ons het ook brandstof van die gemeenskap ontvang en boere en sakemanne het vir ons hul toerusting beskikbaar gestel. “Hierdie is ŉ groot projek en ons gaan vir die Limpopo-regering ŉ faktuur van R3,15 miljoen stuur. “Ons het dit self gedoen en ek wil die hele land begeester om ook in te spring om hul plaaslike paaie te herstel,” voeg Du Plessis by.